Poliția Capitalei a extins pentru zilele de sâmbătă și duminică programul pentru eliberarea adeverinței de non-violator, la nivelul fiecărui sector de Poliție, ca urmare a numărului mare de cereri pentru acest document, în ultima vreme.

Potrivit unui comunicat transmis de Poliția București, numărul solicitărilor pentru eliberarea adeverinței de non-violator a crescut semnificativ la nivelul structurilor din București, iar Poliția Capitalei a dispus ca, în zilele de 7 și 8 septembrie, în intervalul orar 09.00 – 17.00, la nivelul fiecărui Sector de Poliție să fie deschis câte un ghișeu de eliberarea a acestor documente, potrivit Mediafax.

Cererea pentru eliberarea adeverinței poate fi depusă, personal sau prin împuterniciți, pe baza unei procuri notariale, la Compartimentele de Relații cu Publicul din cadrul Secțiilor de Poliție.

„Dacă persoana căutată nu este cunoscută în evidențele cazierului judiciar i se va i elibera, de regulă, pe loc, adeverința pentru persoane necunoscute cu mențiuni care pot face obiectul Registrului național automatizat cu privire la persoanele care au comis infracțiuni sexuale, de exploatare a unor persoane sau asupra minorilor pe modelul tipizat. Dacă persoana căutată apare cu orice fel de mențiuni în evidențele cazierului judiciar, adeverința va fi eliberată în cel mult 30 de zile”, se arată în comunicatul polițiștilor.

Angajatorii publici sau privaţi a căror activitate presupune contactul cu copii sau persoane vulnerabile trebuie să solicite angajaţilor adeverinţă de integritate, potrivit prevederilor din Legea Registrului autorilor de infracţiuni de hărţuire sexuală care a intrat recent în vigoare.

Lista ghișeeelor care sunt deschise:

Astfel, sâmbătă, între orele 09.00 - 17.00, vor fi deschise ghișee la nivelul următoarelor subunități:



- Sectorul 1 Poliție prin intermediul Secției 5 Poliție;

- Sectorul 2 Poliție prin intermediul Secției 8 Poliție;

- Sectorul 3 Poliție prin intermediul Secției 12 Poliție;

- Sectorul 4 Poliție prin intermediul Secției 15 Poliție;

- Sectorul 5 Poliție prin intermediul Secției 24 Poliție;

- Sectorul 6 Poliție prin intermediul Secției 22 Poliție;



- Serviciul Cazier Judiciar, Statistică și Evidente Operative la sediul Secției 10 Poliție.



Duminică, între orele 09.00 - 17.00, vor fi deschise ghișee la nivelul următoarelor subunități:



- Sectorul 1 Poliție prin intermediul Secției 2 Poliție;

- Sectorul 2 Poliție prin intermediul Secției 6 Poliție;

- Sectorul 3 Poliție prin intermediul Secției 12 Poliție;

- Sectorul 4 Poliție prin intermediul Secției 15 Poliție;

- Sectorul 5 Poliție prin intermediul Secției 18 Poliție;

- Sectorul 6 Poliție prin intermediul Secției 20 Poliție;

- Serviciul Cazier Judiciar, Statistică și Evidente Operative la sediul Secției 10 Poliție.